Ein burger zu Lübeck geseßen,
ein alt man, het kein kint mit seinem weibe,
iedoch ser reich am gute –
Burkhardus Waldis schreibe –
Der war karg mit trinken und eßen
und leget gar kein unkost an sein leibe,
mit ganz traurigem mute
er all sein zeit vertreibe.
Bei im ein schuster saße,
gar arm an gut, der doch ganz frölich wase,
er sung
bei tag und auch bei nachte,
auch het er gar vil kinder,
er arbeit hart, war frölich nichts dest minder.
der reich het darauf achte,
lud in auf ein suntage;
als sie aßen, tet im der reich ein frage,
wie er so frölich wer,
weil in doch teglich drung
armut und arbeit schwer.